DA Den Europæiske Unions Tidende L 61/24

RÅDETS GENNEMFØRELSESAFGØRELSE (EU) 2015/356

af 2. marts 2015

om bemyndigelse af Det Forenede Kongerige til at anvende differentierede afgiftssatser på motorbrændstoffer i visse geografiske områder i henhold til artikel 19 i direktiv 2003/96/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (1), særlig artikel 19,

under henvisning til forslag fra Europa-Kommissionen, og

ud fra følgende betragtninger:

(1) Ved brev af 2. februar 2014 anmodede Det Forenede Kongerige om tilladelse til at anvende en reduceret punktafgiftssats på diesel og blyfri benzin, der leveres som motorbrændstof til vejkøretøjer, i henhold til artikel 19 i direktiv 2003/96/EF i de geografiske områder, som på datoen for denne afgørelses meddelelse hører ind under postnummerdistrikterne IV54 (Highland, Skotland), IV26 (Highland, Skotland), IV27 (Highland, Skotland), NE48 (Northumberland, England), PH41 (Highland, Skotland), KW12 (Highland, Skotland), PA80 (Argyll and Bute, Skotland), PH36 (Highland, Skotland), IV22 (Highland, Skotland), PA38 (Argyll and Bute, Skotland), PH23 (Highland, Skotland), PH19 (Highland, Skotland), IV21 (Highland, Skotland), LA17 (Cumbria, England), EX35 (Devon, England), IV14 (Highland, Skotland) samt det geografiske område, der på datoen for denne afgørelses meddelelse hører ind under postbyen Hawes (North Yorkshire, England). Det Forenede Kongerige fremlagde supplerende oplysninger og forklaringer den 3. juni og den 17. september 2014.

(2) I disse områder er priserne på dieselolie og blyfri benzin, der leveres som motorbrændstof til vejkøretøjer, højere end gennemsnitspriserne i resten af Det Forenede Kongerige, hvilket stiller de lokale forbrugere af brændstof ringere. Prisforskellen skyldes ekstra enhedsomkostninger på grund af de pågældende områders geografiske placering, deres lave indbyggertal og de relativt små mængder brændstof, der leveres.

(3) De reducerede afgiftssatser bør ligge over de minimumssatser, der er fastsat i artikel 7 i direktiv 2003/96/EF.

(4) På grund af de berørte områders specifikke karakter og den begrænsede reduktion af afgiftssatsen, som kun delvist kompenserer for de højere omkostninger, der må afholdes i de berørte geografiske områder, forventes foranstaltningen ikke at give anledning til bevægelser med henblik på levering af brændstof.

(5) Foranstaltningen kan derfor godtages ud fra hensynet til et velfungerende indre marked og behovet for at sikre loyal konkurrence, og den er forenelig med Unionens sundheds-, miljø-, energi- og transportpolitikker.

(6) I henhold til artikel 19, stk. 2, i direktiv 2003/96/EF skal enhver tilladelse, der gives i henhold til nævnte artikel, være strengt tidsbegrænset. For at give de berørte virksomheder og forbrugere en tilstrækkelig grad af sikkerhed bør tilladelsen indrømmes for en periode på seks år. For imidlertid ikke at underminere den fremtidige generelle udvikling af de eksisterende retlige rammer bør det fastslås, at hvis Rådet med henvisning til artikel 113 i traktaten om Den Europæiske Unions funktionsmåde (TEUF) indfører et ændret generelt system for beskatning af energiprodukter, som den tilladelse, der er omhandlet i denne afgørelse, ikke er forenelig med, bør denne afgørelse udløbe på den dato, hvor reglerne for det nævnte ændrede system finder anvendelse fra.

(7) Denne afgørelse berører ikke anvendelsen af Unionens regler vedrørende statsstøtte —

VEDTAGET DENNE AFGØRELSE:

Artikel 1

1. Det Forenede Kongerige bemyndiges hermed til at anvende en reduceret punktafgiftssats på diesel og blyfri benzin, der leveres som motorbrændstof til vejkøretøjer i de geografiske områder, som på datoen for denne afgørelses meddelelse hører ind under postnummerdistrikterne IV54 (Highland, Skotland), IV26 (Highland, Skotland), IV27 (Highland, Skotland), NE48 (Northumberland, England), PH41 (Highland, Skotland), KW12 (Highland, Skotland), PA80 (Argyll and Bute, Skotland), PH36 (Highland, Skotland), IV22 (Highland, Skotland), PA38 (Argyll and Bute, Skotland), PH23 (Highland, Skotland), PH19 (Highland, Skotland), IV21 (Highland, Skotland), LA17 (Cumbria, England), EX35 (Devon, England), IV14 (Highland, Skotland) samt det geografiske område, der på datoen for denne afgørelses meddelelse hører ind under postbyen Hawes (North Yorkshire, England).

For at undgå overkompensering må lempelsen i forhold til den nationale standardafgiftssats for henholdsvis diesel eller blyfri benzin ikke overstige ekstraomkostningerne forbundet med detailsalg i disse geografiske områder sammenlignet med de gennemsnitlige omkostninger, der må afholdes ved detailsalg i Det Forenede Kongerige, og lempelsen må ikke overstige 50 GBP (64 EUR) pr. 1 000 liter af produktet.

2. De reducerede afgiftssatser skal opfylde kravene i direktiv 2003/96/EF, særlig minimumssatserne i nævnte direktivs artikel 7.

Artikel 2

Denne afgørelse får virkning på dagen for meddelelsen.

Den udløber seks år derefter. Hvis Rådet med henvisning til artikel 113 i TEUF imidlertid indfører et ændret generelt system for beskatning af energiprodukter, som tilladelsen meddelt i henhold til artikel 1 i denne afgørelse ikke vil være forenelig med, udløber denne afgørelse på den dato, hvor reglerne for dette ændrede system finder anvendelse fra.

Artikel 3

Denne afgørelse er rettet til Det Forenede Kongerige Storbritannien og Nordirland.

Udfærdiget i Bruxelles, den 2. marts 2015. På Rådets vegne D. REIZNIECE-OZOLA Formand

(1) EUT L 283 af 31.10.2003, s. 51.